google/wiki40b huggingface dataset:
Πέτρος των Μεδίκων, ο Άτυχος

Βιογραφία

Ήταν ο πρωτότοκος γιος του Λαρέντιου του Mεγαλοπρεπούς και της Κλαρίτσε Ορσίνι, κόρης του Τζάκοπο του Μοντεροτόντο και του Μπρατσιάνο. Τον αποκαλούσαν και Πέτρο του Λαυρέντιου (Piero di Lorenzo) ή ανόητο (il fatuo). Μικρότεροί του αδελφοί ήταν ο Τζιοβάνι και ο Τζουλιάνο.
Εκπαιδεύτηκε, ώστε να διαδεχθεί τον πατέρα του ως αρχηγός της οικογένειας των Μεδίκων και ως de facto κυβερνήτης της Φλωρεντίας, με σπουδαίους διδασκάλους όπως ο Άντζελο Πολιτσιάνο. Ωστόσο ο αδύναμος, αλαζονικός και απείθαρχος χαρακτήρας του αποδείχθηκε ακατάλληλος για να αναλάβει μία τέτοια θέση.
Όταν απεβίωσε ο πατέρας του στις 8 Απριλίου 1492 κι ο ίδιος ήταν μόλις 20 ετών, τέθηκε ως ενδεχόμενο να τον διαδεχθεί. Το αρμόδιο συμβούλιο των εβδομήντα της πόλης, διχάστηκε. Απ' τη μια ο πατέρας του δεν ήταν de jure άρχοντας, κι ο Πέτρος δεν είχε συμπληρώσει την απαιτούμενη ηλικία. Απ' την άλλη, αναγνώρισε οτι η οικογένεια των Μεδίκων είχε την ουσιαστική στήριξη κι αγάπη του λαού. Το επιχείρημα αυτό υπερίσχυσε και ψηφίστηκαν οι διατάξεις που επέτρεψαν στον Πέτρο να οριστεί Accoppiatore με σχεδόν απεριόριστες διοικητικές και οικονομικές εξουσίες.
Στην αρχή υπήρχε μία σύντομη περίοδος ειρήνης, αλλά η εύθραυστη ισορροπία μεταξύ των ιταλικών κρατών που είχε με κόπο κατασκευαστεί από τον πατέρα του, κατέρρευσε το 1494, όταν ο γαλλικός στρατός του Κάρολου Η΄  κλήθηκε από τον άρχοντα του Μιλάνου Λουδοβίκο Σφόρτσα  να περάσει τις Άλπεις για να τον αποκαταστήσει στην εξουσία του Μιλάνου. Ωστόσο ο Κάρολος δεν αρκέστηκε σ' αυτό. Προβάλλοντας κληρονομικά δικαιώματα, διεκδίκησε και το βασίλειο της Νάπολης που τότε ήλεγχαν οι Ισπανοί βασιλείς της Αραγωνίας. Το Σφόρτσα είχε εκτοπίσει ο ανιψιός του Τζαν Γκαλεάτσο Σφόρτσα. Πράγματι ο Κάρολος Η΄ τον αποκατέστησε στο Μιλάνο.
Ο βασιλιάς της Γαλλίας ζήτησε να διασχίσει την Τοσκάνη για να πάει στη Νάπολη και ο Πέτρος Β΄ αρχικά δήλωσε ουδετερότητα. Αυτό δεν έγινε δεκτό τον Κάρολο Η΄, που ήθελε να εξασφαλίσει γραμμές επικοινωνίας με το Μιλάνο και ξεκίνησε να εισβάλλει στην Τοσκάνη. Ο Πέτρος Β΄ προσπάθησε να αντισταθεί, αλλά οι αξιωματούχοι της πόλης, που είχαν επηρεαστεί από τα κηρύγματα του φανατικού Δομινικανού ιερέα Σαβοναρόλα, δεν τον υποστήριξαν καθόλου. Ακόμη και τα εξαδέλφια του αυτομόλησαν στον βασιλιά της Γαλλίας. Ο Πέτρος Β΄ έχασε τον έλεγχο και παρέδωσε στον Κάρολο Η΄, που ο στρατός του πλησίαζε στη Φλωρεντία, ό,τι του ζήτησε: τα κυριότερα φρούρια της Τοσκάνης και το λιμάνι του Λιβόρνο. Από την κακή διαχείριση της υπόθεσης και την αποτυχία του να διαπραγματευτεί καλύτερους όρους, δημιουργήθηκαν βίαιες αναταραχές στην πόλη και οι Μέδικοι εκδιώχθηκαν. Μανιασμένος όχλος λεηλάτησε το παλάτσο Μέντιτσι και επεκράτησε αναρχία. Οι Μέδικοι εξορίστηκαν επίσημα· για τα επόμενα 18 έτη θα ζούσαν μακριά από τη Φλωρεντία. Με τη βοήθεια του Φιλίππε ντε Κομίνες κατέφυγαν στη Βενετία. 
Το 1503 η Γάλλοι πολέμησαν με τους Ισπανούς στη Γκαέτα (στόμιο του ποταμού Καριλιάνο) για την κυριαρχία στο βασίλειο της Νάπολης. Ο Πέτρος συμμετείχε στη μάχη στο πλευρό των Γάλλων, που ηττήθηκαν. Στην προσπάθειά του να διαφύγει στις 28 Δεκεμβρίου, πνίγηκε στον ποταμό Καριλιάνο, σε ηλικία 31 ετών.
Ναός της Ήρας (Κέρκυρα)

Ο Ναός της Ήρας ή το Ηραίον είναι αρχαϊκός ναός στην Κέρκυρα, χτισμένος γύρω στο 610 π.Χ. στην αρχαία πόλη Κόρκυρα, γνωστή σήμερα ως Παλαιόπολη, και βρίσκεται εντός του εδάφους του κτήματος Μον Ρεπό. Το ιερό της Ήρας στο Μον Ρεπό θεωρείται σημαντικός ναός, και ένα από τα παλαιότερα παραδείγματα αρχαϊκής ελληνικής αρχιτεκτονικής.
Μεγάλες μορφές τερακότας, όπως λιοντάρια, γοργόνεια και δαιδαλίδες, που δημιουργήθηκαν και ζωγραφίστηκαν με έντονο χρώμα από τεχνίτες εμπνευσμένους από παραδόσεις μύθων στη Μεσόγειο, διακόσμησαν την οροφή του ναού, καθιστώντας τον έναν από τους πιο περίτεχνα διακοσμημένους ναούς της Αρχαϊκής Ελλάδας και το πιο φιλόδοξο έργο κατασκευής στέγης της εποχής του. Χτισμένος στην κορυφή του λόφου της Αναλήψεως, το ιερό της Ήρας ήταν ιδιαίτερα ορατό σε πλοία που πλησίαζαν την ακτή της αρχαίας πόλης της Κόρκυρας.
Λουλούδια στο βούρκο

Υπόθεση

Πρόκειται για βιογραφική ταινία πάνω στη ζωή της Έντνα Γκλάντνεϊ, με έντονο το στοιχείο της μυθοπλασίας. Η ιστορία ξεκινά στις αρχές του 20ού αιώνα στο Ουσκόνσιν και τη γνωριμία της Έντνα Κέιλι Γκλάντνεϊ (Γκριρ Γκάρσον) με τον μελλοντικό της σύζυγο Σαμ Γκλάντνεϊ (Γουόλτερ Πίτζεον), ο οποίος τη διεκδίκησε ενώ εκείνη ήταν ήδη αρραβωνιασμένη. Ο Σαμ ξεκινούσε την καριέρα του εκείνην την περίοδο στη βιομηχανία του αλευριού κι έπρεπε να αναχωρήσει για τη γενέτειρά του στο Τέξας. Έναν χρόνο αργότερα που η επιχείρησή του είχε αρχίσει να ανθίζει επέστρεψε στο Ουινσκόνσιν για να παντρευτεί την Έντνα. Οι αρραβώνες των δυο επρόκειτο να αμαυρωθούν από την αυτοκτονία της θετής αδελφής της Έντνα Σάρλοτ Κέιλι (Μάρσα Χαντ), η οποία δίνει τέλος στη ζωή της όταν μαθαίνει ότι δεν μπορεί να αποβάλει από πάνω της το στίγμα της νόθας κόρης αγνώστου γονέων. Η Εντνα κι ο Σαμ μεταφέρονται στο Τέξας κι αποκτούν ένα γιο ο οποίος σκοτώνεται και μετά το θάνατό του ανακαλύπτουν ότι η Έντνα δεν μπορεί να αποκτήσει πλέον παιδιά. Ο Σαμ παροτρύνει την Έντνα στο να υιοθετήσουν την κόρη μιας εργάτριας που δουλεύει στο εργοστάσιο αλευριού, αλλά η Έντνα δε θέλει να αποχωρήσει την μάνα από την κόρη της και αποφασίζει να την κρατάει στο σπίτι της όσο η μητέρα της δουλεύει. Μ' αυτόν τον τρόπο κρατάει και τα παιδιά άλλων γυναικών ιδρύοντας έναν παιδικό σταθμό. Σύντομα η εταιρία του Σαμ χρεωκοπεί κι οι δυο τους πρέπει να ξεκινήσουν από την αρχή. Μεταφέρονται λοιπόν σε άλλη πόλη όπου η Έντνα αποφασίζει να ανοίξει ένα ορφανοτροφείο, όπου εκείνη θα επιλέγει τους κατάλληλους γονιούς με βάσει των χαρακτηριστικών και των ενδιαφερώντων των ορφανών. Ο Σαμ πεθαίνει, αλλά η Έντνα δεν το βάζει κάτω και μετά το θάνατό του συνεχίζει το έργο της, μεσολαβώντας ώστε να ψηφιστεί νομοσχέδιο βάσει του οποίου να διαγράφεται ο χαρακτηρισμός εξώγαμο από τα αρχεία και τα πιστοποιητικά γέννησης των παιδιών που έρχονται στον κόσμο εκτός γάμου.

Υποδοχή

Οι κριτικοί συμπεριέλαβαν την ταινία στη δεκάδα με τις καλύτερες ταινίες της χρονιάς για το 1941. Ενώ είχε εμπορική επιτυχία εφόσον έφερε στην Metro-Goldwyn-Mayer κέρδη της τάξεως των 552.000 δολαρίων.
Κεντρικά Υψίπεδα (Μαδαγασκάρη)

Τα Κεντρικά Υψίπεδα (γαλλικά: Hauts-Plateaux) είναι ορεινή βιογεωγραφική περιοχή στην κεντρική Μαδαγασκάρη. Περιλαμβάνουν το συνεχόμενο εσωτερικό μέρος του νησιού με υψόμετρο άνω των 800 m. Τα Κεντρικά Υψίπεδα χωρίζονται από τα Βόρεια Υψίπεδα (Μαδαγασκάρη) στη βόρεια άκρη της Μαδαγασκάρης από μία χαμηλού υψομέτρου κοιλάδα, το Παράθυρο της Μαντριτσάρα, το οποίο φαίνεται ότι έχει λειτουργήσει ως όριο για την βιολογική διασπορά των ειδών στα υψίπεδα, οδηγώντας στο φαινόμενο των ζευγών ειδών όπως το Voalavo gymnocaudus και το Voalavo antsahabensis στα Βόρεια και στα Κεντρικά Υψίπεδα. Τα είδη που περιορίζονται στα Κεντρικά Υψίπεδα περιλαμβάνουν τις νυχτερίδες Miniopterus manavi και Miniopterus sororculus, τα τρωκτικά Brachyuromys betsileoensis και Voalavo antsahabensis, τα τενρέκ Hemicentetes nigriceps και Oryzorictes tetradactylus; και τον λεμούριο Cheirogaleus sibreei. Λόγω της συνέχειας των ενδιαιτημάτων των Κεντρικών Υψιπέδων, υπάρχει μικρός τοπικός ενδημισμός, σε αντίθεση με τα Βόρεια Υψίπεδα.
Εύνηος

Ο μύθος

Ο Εύνηος γεννήθηκε κατά την εποχή που οι γυναίκες της Λήμνου είχαν σκοτώσει όλους τους άνδρες πάνω στο νησί, οπότε περνώντας οι Αργοναύτες κατά την εκστρατεία τους, απέκτησαν μαζί τους παιδιά. Δίδυμος αδελφός του ήταν ο Δηίπυλος ή Θόας ή Νεβρόφονος.
Η μητέρα του Ευνήου, η Υψιπύλη, εξορίστηκε από το νησί και πουλήθηκε ως σκλάβα στον Λυκούργο, βασιλιά της Νεμέας, επειδή αποκαλύφθηκε ότι είχε διασώσει τον πατέρα της Θόαντα κρύβωντάς τον μέσα σε ένα πιθάρι. Τότε ο Εύνηος και ο αδελφός του αποχωρίστηκαν από τη μητέρα τους. Μερικά χρόνια αργότερα έλαβαν μέρος στους αγώνες που οργάνωσαν στη Νεμέα οι Επτά επί Θήβας στη μνήμη του γιου του Λυκούργου Οφέλτη. Εκεί συνάντησαν την εξόριστη μητέρα τους Υψιπύλη, από απροσεξία της οποίας είχε σκοτωθεί ο Οφέλτης. Την Υψιπύλη έσωσε ο βασιλιάς του Άργους Άδραστος από την οργή του Λυκούργου. Ο Εύνηος την αντάλλαξε και την επανέφερε στη Λήμνο, όπου έγινε βασιλιάς.
Παρά το ότι ο Εύνηος δεν αναφέρεται ως ήρωας του Τρωικού Πολέμου, διατηρούσε φιλικές σχέσεις με τους συμμετέχοντες σε αυτόν. Τους προμήθευε κρασί, ενώ έδωσε στον Πάτροκλο ένα θαυμάσιο σκαλιστό κρατήρα και πήρε ως αντάλλαγμα δούλο τον Λυκάονα, γιο του Πριάμου, τον οποίο εξαγόρασε και απελευθέρωσε λίγο αργότερα ο Ηετίων.
Νεάπολη (Νίκαια)

Ιστορία

Η προηγούμενη ονομασία της συνοικίας ήταν Καραβάς και το 1935 μετονομάστηκε σε Νεάπολη. Η Νεάπολη έγινε σημείο αναφορά για τους Γερμανούς το 1944 κατά τη διάρκεια της Κατοχής και του Μπλόκου της Κοκκινιάς. Στη συνοικία αντάρτες του ΕΛΑΣ διατηρούσαν κρησφύγετο και όταν έγινε αντιληπτό από τους κατακτητές, έκαψαν όλα τα σπίτια της Νεάπολης και προχώρησαν σε συλλήψεις και εκτελέσεις πολιτών και ανταρτών, σε διάφορα σημεία, συμπεριλαμβανομένης και της Διαμάντω Κουμπάκη την οποία οδήγησαν και εκτέλεσαν στην Μάντρα του Μπλόκου. Μετα τον πόλεμο η περιοχή ηταν Κρανίου Τόπος. Η συνοικία άρχισε να αναπτύσσεται και να αστικοποιείται ξανά τη δεκαετία του 1950. Στην Νεάπολη εγκαταστάθηκαν κάτοικοι από την Πελοπόννησο και τις Κυκλάδες.

Συγκοινωνία

Η πόλη έχει έξι γραμμές λεωφορείων που συνδέονται είτε με το Αιγάλεω, είτε με τον Πειραιά. Παλιότερα υπήρχε και γραμμή μέχρι την Πλατεία Ομονοίας στο κέντρο της Αθήνας.

Υποδομές

Η συνοικία δεν έχει κάτι ιδιαίτερο στον τομέα των υποδομών. Διαθέτει 2 κεντρικές πλατείες, την πλατεία Αναλήψεως και την πλατεία Δ. Κουμπάκη, παιδικές χαρές και το λόφο του Αγίου Φίλιππα που έχει καθοριστεί ως πάρκο. Επιπλέον υπάρχουν 8 δημοτικά σχολεία, 3 Νηπιαγωγεία, 3 Γυμνάσια, 1 ΕΠΑΛ, 1  Γενικό Λύκειο και 2 Παιδικοί Σταθμοί. Στη συνοικία βρίσκονται επίσης ο Ιερός Ναός Αγίου Χριστοφόρου Νεάπολης Νίκαιας (Άνω Νεάπολη), ο Ιερός Ναός Αγίου Φιλίππου, στον ομώνυμο λόφο, ο Ιερός Ναός Κοιμήσεως Θεοτόκου και ο Ιερός Ναός Ζωοδόχου Πηγής.
Επίσης στη συνοικία της Νεάπολης υπάρχει το Δημοτικό Γήπεδο Νεάπολης Νίκαιας, που αποτελεί έδρα του Ιωνικού Νίκαιας και το Δημοτικό Αθλητικό Κέντρο Άνω Νεάπολης (ΔΑΚΑΝ) με το 2ο Κλειστό Γυμναστήριο Νίκαιας.
Κατά το παρελθόν, στη συνοικία στεγάζονταν δυο δεξαμενές νερού, καθώς και λατομεία. Επίσης, στη συνοικία λειτουργούσε από τα προπολεμικά χρόνια και το παλιό κοιμητήριο, το πρώην "Κοιμητήριο Νεαπόλεως", όπου γίνονται προσπάθειες να μετατραπεί σε μεγάλο αστικό πάρκο.
Νέα Φυλή Σερρών

Διοικητικά

Ως οικισμός αναφέρεται επίσημα το 1928 να ανήκει στην τότε κοινότητα Παλαιοκώμης. Με την εφαρμογή του σχεδίου Καποδίστριας και το ΦΕΚ 244Α - 04/12/1997, η κοινότητα ενσωματώθηκε στον Δήμο Αμφίπολης. Με την εφαρμογή του προγράμματος Καλλικράτης μαζί με την Παλαιοκώμη αποτελεί την τοπική κοινότητα Παλαιοκώμης που υπάγεται στη δημοτική ενότητα Αμφίπολης του δήμου Αμφίπολης και έχει σύμφωνα με την απογραφή 2011 έχει πληθυσμό 170 κατοίκους.
Stereo Mike

Βιογραφία

Ο Έξαρχος γεννήθηκε το 1978 στον Πειραιά, στην Ελλάδα από έναν Έλληνα πατέρα και μητέρα από την Κροατία. Στην ηλικία των 18, το μουσικό ενδιαφέρον του τον πήγε στο Λονδίνο για την εκπαίδευση στα πανεπιστήμια του Leeds Metropolitan University και το Πανεπιστήμιο του Westminster. Στα επόμενα τέσσερα χρόνια απέκτησε δύο πτυχία, το Bachelor of Music και Master Τεχνολογίας για την παραγωγή ήχου. Κατά τη διάρκεια των σπουδών του, ο Έξαρχος εργάστηκε ως παραγωγός ήχου στο Vault Recording Studios στο Hackney, στο Λονδίνο, όπου συνεργάστηκε με διάφορους Βρετανούς καλλιτέχνες χιπ χοπ, συμπεριλαμβανομένων των Klashnekoff, Bury Crew, Skinnyman, Taskforce, Iceberg Slim, Mike GLC και JMC.
Ο Έξαρχος εργάστηκε επίσης ως παραγωγός στο AMG Records, το οποίο τον οδήγησε στην πρώτη σύμβαση καταγραφής του ως «Stereo Mike" με τα χρήματα της χιπ-χοπ AMG , Mo' Money Recording$. Μέσα σε δύο χρόνια το άλμπουμ του κάνει ντεμπούτο , ενώ η αποδοχή μιας μεταπτυχιακής θέσης στο Πανεπιστήμιο του Λονδίνου του Westminster στην παραγωγή μουσικής. Το ντεμπούτο του άλμπουμ του κυκλοφόρησε στην Ελλάδα με τίτλο Satirical Nomads από Mo' Money Recording$ κατόπιν αδείας από την Universal Music . Στο Single άλμπουμ του περιλαμβάνονται ο ύμνος κατά του ρατσισμού "Ο αλλος Μπάμπης" και το remix «ΠΟΛΙΣ».
Ο Stereo Mike ήταν υποψήφιος στα Mad Video Music Awards το 2005 για το βραβείο "Best Hip-Hop Video Clip" και το 2008 για το "Best Hip-Hop Video Clip"και για το "Video Clip της χρονιάς". Στη συνέχεια, υπέγραψε με την Minos EMI για το δεύτερο άλμπουμ του με τίτλο XLI3H. Κάνει ταυτόχρονα ερευνητική εργασία για το διδακτορικό στη μουσική. Είναι ο πρώτος νικητής του MTV EMA AWARD στην κατηγορία "Best Greek Act", η οποία τέθηκε σε ισχύ το 2008 με την περιφερειακή έναρξη του MTV στην Ελλάδα. Ορίστηκε επίσης για την Ελλάδα στην κατηγορία των Europe's Favourite Act for 2008.
Ο Stereo Mike, με τον Λούκα Γιώρκα, εκπροσώπησαν την Ελλάδα στο διαγωνισμό τραγουδιού της Eurovision 2011 στη Γερμανία, με το τραγούδι Watch My Dance.
Βασίλης Ντάκουλας

Καριέρα

Ο Βασίλης Ντάκουλας υπέγραψε το καλοκαίρι του 1985 επαγγελματικό συμβόλαιο με τον Ολυμπιακό Πειραιώς, σε ηλικία μόλις 17 ετών.
Στην ομάδα του Πειραιά παρέμεινε για αρκετά χρόνια, χωρίς ωστόσο να καταφέρει να κατακτήσει κάποιο εγχώριο τίτλο.
Σε ευρωπαικό επίπεδο, ο Βασίλης Ντάκουλας έφτασε με τους "ερυθρόλευκους" στη φάση των 32 αλλά και των 8 του Κυπέλλου Κόρατς το 1987 και το 1989 αντίστοιχα.
Κατά τη διάρκεια της παραμονής του στον Ολυμπιακό Πειραιώς, ο Ντάκουλας αγωνίστηκε υπό τις οδηγίες των Κώστα Αναστασάτου, Στιβ Γιατζόγλου, Μάκη Δενδρινού και Μιχάλη Κυρίτση.Την χρονιά 1992-93 αγωνίστηκε στην Α1 με την ομάδα του Πειραϊκού.

Διεθνείς συμμετοχές

Ο Βασίλης Ντάκουλας έχει πραγματοποιήσει 4 συμμετοχές με την ελληνική Εθνική ομάδα Παίδων.
Συγκεκριμένα, ήταν μέλος της Εθνικής Παίδων, η οποία συμμετείχε στην προκριματικη φάση του Παγκόσμιου Πρωταθλήματος Παίδων του 1985.
Επιχείρηση του Στρυμόνα

Υπόβαθρο

Τον Αύγουστο του 1916, η Ρουμανία  αποφάσισε να μπει στον πόλεμο με το πλευρό της Αντάντ. Οι Σύμμαχοι είχαν σκοπό να προβούν σε μεγάλη επίθεση στο Μακεδονικό Μέτωπο στα μέσα Αυγούστου για να υποστηρίξουν την είσοδο της Ρουμανίας στον πόλεμο και να διαλύσουν όσο το δυνατόν περισσότερες βουλγαρικές δυνάμεις. Η ανώτατη διοίκηση των Βουλγάρων υποψιάστηκε μια επικείμενη επίθεση και η μάχη της Δοϊράνης στις 9 Αυγούστου είχε επιβεβαιώσει αυτές τις υποψίες. Από την πλευρά τους, οι Βούλγαροι σκόπευαν να προχωρήσουν σε επίθεση κατά της Μακεδονίας από την αρχή του έτους και τώρα σχεδίαζαν ταυτόχρονη επίθεση της 1ης Βουλγαρικής Στρατιάς και της 2ης Βουλγαρικής Στρατιάς στα άκρα των Συμμάχων.
Στο δυτικό άκρο, η επίθεση στην Τσεγάνη είχε ως αποτέλεσμα την κατάληψη της Φλώρινας, αλλά η 1η Βουλγαρική Στρατιά απέτυχε να καταλάβει την Τσεγάνη (νυν Άγιος Αθανάσιος Πέλλας).
Οι Βούλγαροι σχεδίαζαν (με τις δυνάμεις της 2ης Βουλγαρικής Στρατιάς και της 10ης Μεραρχίας Αιγαίου) στο ανατολικό άκρο να καταλάβουν τη σιδηροδρομική γραμμή Δράμα-Κομοτηνή. Για την επιχείρηση, ο Στρατηγός Γκέοργκι Τόντοροβ είχε στη διάθεση του 58 τάγματα, 116 πολυβόλα, 57 πυροβολαρχίες και 5 ίλες ιππικού στη 2η Βουλγαρική Στρατιά και 25 τάγματα, 24 πολυβόλα, 31 πυροβολαρχίες και 5 ίλες στη 10η μεραρχία.
Προφήτης Ηλίας

Η φυγή στην έρημο

Ο βασιλιάς Αχαάβ, κατά τη βασιλεία του οποίου έζησε ο Προφήτης Ηλίας, καταδίωξε την πατρώα θρησκεία. Ο Προφήτης Ηλίας ήταν πιστός στο Θεό, και μάλιστα έδειχνε τέτοιο ζήλο, που θανάτωσε και όλους τους ιερείς του δαίμονα βάαλ, χωρίς να δείξει έλεος, γι΄αυτό και η γυναίκα του Αχαάβ, Ιεζάβελ, ήθελε να τον σκοτώσει. Ο Προφήτης Ηλίας επειδή φοβήθηκε την Ιεζάβελ, έφυγε με τα πόδια μέσα στην έρημο από το Κάρμηλο όρος, και έφτασε μέχρι το όρος Χωρήβ στη χερσόνησο του Σινά. Εκεί κρύφτηκε σε ένα σπήλαιο.

Τα θαύματα

Στον προφήτη Ηλία, αποδίδονται ορισμένα θαύματα. Κατά την Παλαιά Διαθήκη κατέβασε τρεις φορές φωτιά από τον ουρανό(Βασιλειών Γ ιη' 39). Κατά το ίδιο βιβλίο, ο προφήτης Ηλίας με τον λόγο του εμπόδισε τη βροχή και δεν έβρεξε ο ουρανός για τρεισήμισι χρόνια. Επίσης του αποδίδεται η ανάσταση του νεκρού γιου της Σαραφθίας χήρας. Αναφέρεται ότι στο όρος Χωρήβ είδε τον Θεό. 
Η ιστορία αναφέρει πως ο προφήτης Ηλίας δεν έχει πεθάνει, αλλά αναλήφθηκε με πύρινη άμαξα στον ουρανό, αφού άφησε συνεχιστή του έργου του το μαθητή του, Ελισαίο. Τέλος, στη Μεταμόρφωση του Ιησού, στάθηκε δίπλα Του μαζί με τον Μωϋσή.

Η ανάληψη

Στις 20 Ιουλίου, κατά την ορθόδοξη παράδοση, εορτάζεται η μνήμη του προφήτου. Οι ορθόδοξοι δεν εορτάζουν την κοίμηση του, αλλά την ανάληψή του. Από την άλλη, ο απόστολος Παύλος αναφέρει ότι ο Προφήτης Ηλίας δεν ανελήφθη όπως ο Ιησούς στον ουρανό, αλλά άφησε ο Θεός να φανεί ότι ανελήφθη και ο προφήτης Ηλίας ζει στην γη με φθαρτό σώμα, εδώ και χιλιάδες χρόνια τώρα. Έτσι εμφανίστηκε με το υλικό του σώμα ως εκπρόσωπος των ζώντων, στη Μεταμόρφωση του Κυρίου στο όρος Θαβώρ και, όπως αναφέρει ο προφήτης Μαλαχίας και ο Ευαγγελιστής Ιωάννης ο Θεολόγος στην Αποκάλυψη, αναμένεται να εμφανιστεί και να ελέγξει τον Αντίχριστο, μαζί με τον Ενώχ, πριν από τη Δευτέρα Παρουσία.
OtherView

Καριέρα

Ο Κουμεντάκος, που γεννήθηκε και μεγάλωσε στην Σύμη, σπούδασε μουσική τεχνολογία και από μικρός έπαιζε μουσική ως dj Fence σε κλάμπς του νησιού. Μαζί με τον Δημήτρη Ίσαρη, είχαν δημιουργήσει τους Kosmopolitans. Το 2009 και μαζί με την Κρυσταλλία δημιούργησαν τους OtherView.
To γκρουπ έκανε την πρώτη του εμφάνιση το 2009, όταν ένα δικό τους remake του Είσαι Εδώ κυκλοφόρησε ως digital single και video clip, και συμπεριλήφθηκε στην επανέκδοση του άλμπουμ 7 του Μιχάλη Χατζηγιάννη. Το remake αυτό, παράλληλα με τις εμφανίσεις τους στην σκηνή του Rex με τον Μιχάλη Χατζηγιάννη, ενίσχυσε τη δημοτικότητά τους.
Μέσα στο 2010 οι OtherView κυκλοφόρησαν τέσσερα singles, δύο διασκευές και δύο δικά τους κομμάτια και video clips, ενώ εμφανίστηκαν σε μουσικά βραβεία, fashion shows και clubs της Ελλάδας.
Στις αρχές του καλοκαιριού του 2010 κυκλοφόρησαν το δεύτερο επίσημο single τους, με τίτλο La Luna, ένα cover της επιτυχίας της Μπελίντα Καρλάιλ, ενώ είχε προηγηθεί το So Long.
Το Σεπτέμβριο της ίδιας χρονιάς κυκλοφόρησε το τρίτο τους single με τίτλο Κάνε Με από το άλμπουμ So Long, που κυκλοφόρησε το Δεκέμβριο του 2010 από τη MY Group και τη Sony Music. Το album περιλαμβάνει έξι αγγλόφωνα και τέσσερα ελληνόφωνα τραγούδια και συνεργασίες με τους Vegas, Mark F. Angelo και Davide Rivaz.
Το Μάρτιο του 2011 οι OtherView κυκλοφόρησαν το τέταρτο single τους με τίτλο RunAway.
Τον Μάιο του 2011 κυκλοφόρησαν το I’m The One, σε συνεργασία με τον Mark F. Angelo. Το κομμάτι σκαρφάλωσε γρήγορα στο top 10 του ελληνικού ραδιοφωνικού airplay chart. Το τραγούδι εκτέλεσαν και στα MAD Video Music Awards. Στα βραβεία του μουσικού καναλιού μοιράστηκαν τη σκηνή με τον Κώστα Μαρτάκη, σ'ένα medley του Summer Jam (The Underdog Project) με το I'm The One.
Τους καλοκαιρινούς μήνες που ακολούθησαν, οι OtherView περιόδευσαν στην Ελλάδα, σε μια σειρά από πετυχημένες live εμφανίσεις.
Το φθινόπωρο του 2011, παράλληλα με τις εμφανίσεις τους στο Cosmos Stage με τον Γιάννη Πλούταρχο, κυκλοφόρησαν το πέμπτο single τους με τον τίτλο Μη Χαθείς, ένα mellow φθινοπωρινό κομμάτι.
Το 2012 οι OtherView περιόδευσαν σε Ελλάδα και Κύπρο, με ενδιάμεσες εμφανίσεις σε clubs της Αθήνας. Τον Απρίλιο κυκλοφόρησαν το νέο τους dance single με τίτλο See You Again.
Η Κρυσταλλία Ρήγα αποχώρησε από το συγκρότημα το φθινόπωρο του 2012.
Τον Οκτώβριο του 2012 και μετά το τέλος της καλοκαιρινής περιοδείας, οι OtherView κυκλοφόρησαν το όγδοο single τους και το τρίτο ελληνόφωνο, με τίτλο Κράτα Με Σφιχτά.
Τον Ιούνιο του 2013 προστέθηκε στη μπάντα η Έλενα Τσαγκρινού, έπειτα από διαγωνισμό του MTV Greece. Επιλέχθηκε ανάμεσα σε 200 διαγωνιζόμενες.
Στις 4 Ιουλίου του 2013, κυκλοφόρησαν το People (Feel The Love), σε συνεργασία με τον Chris Willis.
Τον Μάρτιο του 2018 η Τσαγκρινού ανακοίνωσε την αποχώρηση της από το συγκρότημα, θέλοντας να ακολουθήσει σόλο καριέρα.
Γενικά, έχουν συνεργαστεί με τους Akcent, Max Zotti, Davide Rivaz και Chris Willis.

Ύφος

Το show των OtherView (Βασίλης, Έλενα, Δημήτρης) αποτελείται από ένα mainstream dance DJ set, που περιλαμβάνει δικά τους πρωτότυπα mash-ups, original παραγωγές και remixes σε συνδυασμό με live φωνητικά και όργανα (πλήκτρα, κιθάρα).
Mercedes-Benz W208

Εμπορική τοποθέτηση στην αγορά

Η πρώτη γενιά της CLK-Class σηματοδότησε την πρώτη επίσημη είσοδο της Mercedes στην κατηγορία των μεσαίων σπορ κουπέ, καθώς τα παλαιότερα E-Class Coupé, των μοντέλων W123 και W124, είχαν θεωρηθεί ως 2-πορτα sedan, αντί για πραγματικά coupé. Επίσης, ήταν το πρώτο τιμολογιακά προσιτό σπορ μοντέλο της, καθώς ήταν πολύ φθηνότερο από την ιδιαίτερα ακριβή SL-Class R129, που δεν απευθυνόταν στο ευρύ κοινό. Μάλιστα η πρώτη γενιά της CLK-Class Cabriolet υπήρξε το πιο επιτυχημένο καμπριολέ της Mercedes έως τώρα, καθώς 41.520 αντίτυπα πωλήθηκαν στις Ηνωμένες Πολιτείες από το 1999 έως το 2003, και περισσότερα από 115.000 αντίτυπα παγκοσμίως.
Μολονότι η αισθητική του W208 παρέπεμπε κατευθείαν στην E-Class W210 και το επίπεδο εξοπλισμού ήταν υψηλότερο από αυτό της E-Class, στην πραγματικότητα είχε βασιστεί στην λιγότερο δαπανηρή πλατφόρμα της αμέσως μικρότερης C-Class W202.
601 Νέρτους

Φυσικά χαρακτηριστικά

Η μέση διάμετρος της Νέρτους εκτιμάται σε 73,32 ± 2,4 χιλιόμετρα. O φασματικός τύπος της είναι C (ανθρακούχος) ή X, ενώ το άλβεδό της είναι 0,0454 ± 0,003.
Διαδηλώσεις στη Βραζιλία (2014)

Γεγονότα

Πριν από το εναρκτήριο λάκτισμα του παγκόσμιου κυπέλλου στις 12 Ιουνίου, η αστυνομία συγκρούστηκε με διαδηλωτές στο Σάο Πάολο, το Ρίο ντε Τζανέιρο και αρκετές άλλες πόλεις που φιλοξενούν ποδοσφαιρικά γεγονότα. Χρησιμοποιήθηκαν δακρυγόνα στο Σάο Πάολο
Καλύπτοντας τις διαδηλώσεις στις 12 Ιουνίου, τραυματίστηκαν η δημοσιογράφος του CNN Σάστα Ντάρλινγκτον και η παραγωγός του CNN Μπάρμπαρα Αρβανιτίδη. Η Αρβανιτίδη χτυπήθηκε στον καρπό από δακρυγόνο τη στιγμή που έκανε ρεπορτάζ για την αδιάκριτη χρήση όπλων κατά των διαδηλώσεων. Ξένος ανταποκριτής του Associated Press υποστηρίζει πως έχει μαγνητοσκοπήσει αστυνομικό των δυνάμεων καταστολής να χρησιμοποιεί πραγματικά πυρά σε διαδήλωση που βρισκόταν σε εξέλιξη την ώρα της διεξαγωγής του αγώνα της Αργεντινής με τη Βοσνία στο Ρίο ντε Τζανέιρο.
Κατά την περίοδο της διεξαγωγής της διοργάνωσης οι διαμαρτυρίες μειώθηκαν σε όγκο και ισχύ, αποτέλεσμα τόσο της περεταίρω ενίσχυσης των προληπτικών και κατασταλτικών μέτρων από την Αστυνομία της Βραζιλίας, η αυστηρότητα των οποίων είχε ήδη φέρει την αντίδραση της Διεθνούς Αμνηστίας λίγο πριν από την έναρξη της διοργάνωσης, όσο και του ενδιαφέροντος της διοργάνωσης και της πορείας της Εθνικής της χώρας σε αυτή. Αυτό οδήγησε τον πρόεδρο της FIFA, Σεπ Μπλάτερ, να χαρακτηρίσει τους αγώνες «επιτυχημένους», κατηγορώντας τα διεθνή ΜΜΕ για υπερβολική κινδυνολογία σχετικά με την ετοιμότητα και την ασφάλεια των αγώνων.
Ωστόσο, την ίδια περίοδο με τις δηλώσεις του προέδρου της FIFA, στο Μπέλο Οριζόντε, πόλη που φιλοξενούσε αγώνες της διοργάνωσης, σημειωνόταν κατάρρευση μιας μισοτελειωμένης υπερυψωμένης γέφυρας, 3 χιλιόμετρα από το στάδιο Μινεϊράο, η οποία ήταν τμήμα των έργων υποδομής εν όψει του Μουντιάλ.
Πλήρης κοινωνία

Στη χριστιανική εκκλησιολογία, πλήρης κοινωνία είναι μια σχέση μεταξύ εκκλησιαστικών οργανώσεων ή ομάδων, οι οποίες αναγνωρίζουν αμοιβαία και μοιράζονται τα βασικά δόγματα.
Νάντια Βαλαβάνη

Βιογραφία

Γεννήθηκε στο Ηράκλειο το 1954. Σπούδασε οικονομικά στην ΑΣΟΕΕ και είναι συγγραφέας και μεταφράστρια. Έχει αποκτήσει δύο παιδιά, από το γάμο της με τον Δήμο Τσακνιά.

Πολιτική σταδιοδρομία

Συμμετείχε στο ενεργά αντιδικτατορικό κίνημα μέσα από την ΚΝΕ και την Αντι-ΕΦΕΕ. Συνελήφθη από τη Χούντα τον Φεβρουάριο του 1974 και έμεινε στα κρατητήρια για πέντε μήνες, δηλαδή μέχρι την πτώση του καθεστώτος.
Μεταπολιτευτικά, δραστηριοποιήθηκε στο ΚΚΕ, από το οποίο αποχώρησε το 1989.
Από το 2007, συμμετείχε στον ΣΥΡΙΖΑ ως ανένταχτη. Εξελέγη βουλευτής Β' Αθηνών τον Μάιο και τον Ιούνιο του 2012 και τον Ιανουάριο του 2015. Διετέλεσε Αναπληρώτρια Υπουργός Οικονομικών για θέματα εσόδων στην πρώτη κυβέρνηση του Αλέξη Τσίπρα, αξίωμα από το οποίο παραιτήθηκε στις 15 Ιουλίου του 2015.
Τον Αύγουστο του 2015 αποχώρησε από τον ΣΥΡΙΖΑ, λόγω της διαφωνίας της με το τρίτο μνημόνιο. Στις εκλογές του Σεπτεμβρίου του 2015 ήταν υποψήφια με τη Λαϊκή Ενότητα στη Β' Αθηνών.